送福州范文學兼寄張宜
作者：劉攽
朝代：宋

paragraphs: 山林忍長饑，君門不易入。
今時行路難，自古志士泣。
范生岷峨秀，學古名字立。
流沙萬里駒，未恨晚羈縶。
一命吏甌越，扁舟去鄉邑。
文學亦備員，海禺更卑濕。
揚帆下三峽，南斗安可挹。
問津頗浩蕩，蹈險實蹇澀。
吾聞養賢俊，不但糠籺給。
乃知黄金臺，始隗衆士集。
送行勿惆悵，人壽期七十。
古來功名士，白髮亦可及。
因君謝張老，青紫未易拾。
且當黄鵠舉，不爾玄蛇蟄。